දැනට උද්ගත වී ඇති නියං තත්ත්වය පොළොන්නරුව, අනුරාධපුර සහ කුරුණෑගල දිස්ත්‍රික්කයේ ඇතැම් ප්‍රදේශ කිහිපයකට පමණක් බලපා ඇති බවත්, එම ප්‍රදේශයන්හි ගොවීන්ට කඩිනමින් සහන ලබාදීමට කටයුතු කරන බවත්, රජයේ ඇමැතිවරු ප්‍රකාශ කරති.තවදුරටත් නියඟය පැවතුණද ඉන් සිදුවන හානිය අව ම බව ද කෘෂිකර්ම ඇමැති මහින්ද යාපා අබේවර්ධන, වාරිමාර්ග හා ජල සම්පත් කළමනාකරණ ඇමැති නිමල් සිරිපාල ද සිල්වා හා ගොවිජන සේවා හා වනජීවී ඇමැති එස්. එම්. චන්ද්‍රසේන මහත්වරු අවධාරණය කර සිටිති.මේ වන විටත් සහලෙන් ස්වයංපෝෂිතව ඇති බවත්, අනෙකුත් බෝගයන් ද අවශ්‍ය ප්‍රමාණයට තිබෙන බවත් අමාත්‍ය චන්ද්‍රසේන මහතා කියයි.දැනට උද්ගත වී ඇති තත්ත්වයෙන් ආහාර හිඟයක් ඇතිවේදැයි කෘෂිකර්ම ඇමැති මහින්ද යාපා අබේවර්ධන මහතාගෙන් අප විමසූ විට ඒ මහතා පවසා සිටියේ, දැනට පවතින නියඟය නිසා දැඩි හානියක් සිදු වී නැති බව ය.